khistorydata/jeongjo-sjw-relations huggingface dataset:
정조 0년 · 목
具衰服。詣 孝明殿。就版位行禮如儀訖。還內。
정조 0년 · 강
遞差左捕將李漢膺。右捕將具善復。重推訓將張志恒。禁將李漢膺。御將具善復。
정조 0년 · 목
敎曰。近日夜禁解弛。街路之上。無賴之輩。肆行盜賊之事云。若此不已。則所謂巡邏。設置何益。常時之紀律。亦可推知。左右捕將。一竝遞差。三軍門大將。一竝從重推考。左右捕廳從事官。各軍門牌將。事當決棍。而姑觀來頭勤慢。當處分矣。各別嚴飭。
정조 0년 · 강
以張志恒爲左捕將。
정조 0년 · 목
敎曰。排望甚艱。亦宜付諸熟手。訓鍊大將張志恒。爲左邊捕盜大將。傳授命召及大將。傳令等牌右邊捕盜大將望筒。斯速書入事。分付。
정조 0년 · 강
以李敬懋爲右捕將。口傳也。
정조 0년 · 강
命齋郞及中官禁推人特放。
정조 0년 · 목
口敎曰。今日連爲親 祭。故雖擾擾。冬至別問安及肅拜。竝與頒敎齎去差員肅拜。今始仰奏。極爲駭然。當該中官。令該府拿問嚴處。肅拜次知別監。自政院科治。○敎曰。雖出於申飭。知申旣奏。殊非至日閉關之義。齋郞及中官禁推人。幷特放。
정조 0년 · 강
大司憲金載順上疏陳勉。仍懲討。賜批。
정조 0년 · 목
疏略曰。惟我聖上。以不世出之資。舊大有爲之志。及至御極之後。頻御經筵。日講治道。勤學與勤政。固無待於群下之仰勉。而至若我朝所以崇奬而尊用者。巖穴之士。亦代不乏人。見今在旌招之列者。皆是懷道抱德之士。倘能致敬盡禮。延置朝著。出入講筵。討論經籍。則向所云勤學勤政之道。豈曰少補也哉。嗚呼。戚里之禍人家國。自昔然矣。而未有如今日之甚者也。噫嘻。向日處分之一戚臣。又是濫猾而難測者。合辭中三大罪。無往非人臣之極罪。凡今日北面於殿下者。若不能明目張膽。則是無人心也。惟願聖上。深懲旣往。毋忽已安。益嚴義理之隄防。亟允諸啓。批以。所陳當留意矣。卿其勿辭行公。
정조 0년 · 강
校理李在學上疏陳勉。賜批。
정조 0년 · 목
疏略曰。惟我殿下。受 列朝付托之重。當潛雷來復之日。稚陽之未長者。何以扶之。積陰之未消者。何以抑之。顧今一氣循環。萬品昭蘇。此正陰退陽長之一大機會。而殿下對時察理。轉否爲泰。卽其時耳。嗚呼。皇天垂隲。群凶就誅。其滔天之惡。射日之謀。非但十倍於辛壬諸賊。實是史牒所無之劇逆也。諸賊之舊日黨與。雖已略治。而寔繁之徒。亦難保其盡鋤。惟殿下克盡順時之工。益勉抑陰之道。凡於用捨之際。必審邪正淑慝之別。嗚呼。言路之開。漸不如初。殿下虛受之量。非不恢矣。而諤諤之風。一切無聞。倘殿下誠心而求之。誠心而納之。直截之論。庶幾不求而自至矣。凡今之許多宿弊。不可殫擧。國家之蓄積方竭。則益推減折受之德。以節財用。東北之飢荒孔甚。則必盡講賙濟之策。以究實惠。科弊不可不矯。則宜有早立規制。使多士知趨。貪風不可不革。則必須先禁侈濫。凡此數者。莫非今日之急務。而言其本。則亦惟曰殿下之一心是已。惟殿下懋哉懋哉。批以。所陳諸件。俱皆切實。予庸嘉尙。當體念矣。
정조 0년 · 강
校理李在學。箚論金載順疏漫漶情狀。賜批。
정조 0년 · 목
疏箚略曰。臣卽伏見大司憲金載順疏本。則泛看首尾雖似懲討。細究旨意。莫逃情狀。其所論列。不過止於戚里之逆。而一語半辭。初不及於恒簡等諸賊。何也。噫。龜柱之罪。可勝誅哉。而較諸獜謙。亦有差殊。則何其嚴於龜柱。恕於獜謙。而如恒簡等賊。又謂無可擧之罪而然耶。漫漶爲辭。閃忽難測。乃欲以天下之大防。萬古之綱常。隱然歸之於戚里輩傾奪之科。而不肯明白說破。有若無甚關緊。不勝凛然而心寒也。惟聖明嚴加處分。明正是非。以爲方來之戒焉。批以。朝者規勉。已示嘉尙之意。而今此箚語。可謂打破。當有所處分矣。
정조 0년 · 목
予詢職姓名職掌訖。典籍魏興祖曰。尊經閣所在書籍。本爲三百餘件。而閪失旣多。今存不過百餘件。而亦多落卷。殆無完帙。是甚可悶矣。予曰。與本館堂上相議。使之奏達。可也。
정조 0년 · 강
緘推全羅右水使閔惠洙。
정조 0년 · 목
敎曰。靈光漂泊船中。男女至於八十餘人之多。其所看護接濟。另加着意。水陸路間。當從自願復路。卽爲問情狀聞。俾無留滯。以該水使狀啓觀之。不但荏子島僉使之稽忽。水營狀聞。疏漏稽忽。殆有甚焉。軫恤民弊。雖不數遞。不可無飭。全羅右水使閔惠洙。爲先緘辭。從重推考。
정조 0년 · 강
命當該守令及衙客。嚴問取服。
정조 0년 · 목
敎曰。嶺伯北伯狀啓。皆已啓下。俱是不法。當該守令及衙客。令該府該曹。嚴問取服。自明日。連値齋戒。皆令今日內開座。守令則以口招爲之。
정조 0년 · 강
命天坪設鎭當否。北評事審察回奏。
정조 0년 · 목
敎曰。咸鏡監司天坪設鎭當否啓本。旣命下備局稟處。設鎭當在廟堂覆奏。而道臣則以爲。石棧微路。堇通一人。帥臣則以爲。坦坦平夷。賊路可虞。設置關防。何等審愼處。則道帥臣之啓本。若是相反。況於本事。頗有較挈之嫌。二說之間。自有虛實。北評事旣兼御史。竣事上來時。審察形便回奏事。下諭于監巿御史沈豊之處。
정조 0년 · 목
敎曰。右邊捕盜大將李敬懋上來間。左邊捕盜大將張志恒兼察。牌招聽傳敎。
정조 0년 · 목
敎曰。堂箚從當下批。而大司憲金載順。爲先遞差。
정조 0년 · 강
以兪漢敬爲新寧縣監。具以謙爲南兵使。幷口傳也。
정조 0년 · 강
飭中官呈辭替呈。
정조 0년 · 목
敎曰。中官之親呈呈辭。旣有 先朝飭敎。此後如有使司謁司鑰替呈者。當汰去。以此申飭。
정조 0년 · 목
請診也。○存謙請診候。予曰。不必診候。置之也。存謙曰。日寒若此。望日行禮。恐有傷損之節。親祭下敎還寢。似好矣。○敎曰。大臣旣奏 孝明殿親押下敎。安徐。
정조 0년 · 강
命南兵使望。更爲擬入。
정조 0년 · 목
敎曰。南兵使雖與北兵使有間云。而關防重地。南北無異。此後南兵使。以曾經兵使人擬望事。分付兵曹。定式施行。又敎曰。南兵使望。更爲擬入。
정조 0년 · 강
緘推黃海兵使李漢泰等。
정조 0년 · 목
敎曰。節日各道方物。卽是任土之貢。固不可點退於捧納之時。而至於軍物。所係不細。亦不可一味不察。近來各道各營之進上筒箇弓矢鳥銃等物。全不成樣。弓不能放矢。銃不能放丸。筒箇及箭子亦然。而今日中官。拘於顏私。敢請賞典。雖曰前例。諸道中果有最優處。則傳敎政院。自該曹施賞。可也。何必一自內帑施賞乎。此已謬規。而況不謹貢獻之物。不念陰雨之用。賞何論哉。罪實有之。諸道監兵營軍器進上中。黃海兵使李漢泰。平安監司徐命膺。平安兵使李國賢。全羅兵使李聖師。統制使李邦綏。慶尙右兵使趙圭鎭。一竝緘辭。從重推考。以勵來後。
정조 0년 · 강
命三陟今日政擇擬。
정조 0년 · 목
敎曰。關東事可悶。且三陟大府也。今日政。無論已準朔。未準朔有聲績守令。各別擇擬事。分付銓曹。
정조 0년 · 강
以安宗奎爲南兵使。口傳也。
정조 0년 · 강
重推吏曹判書李重祜。
정조 0년 · 목
敎曰。吏判不必過引。且是郞官事。與參判一體牌招。申飭開政。又敎曰。特敎之下。不當若是。況以郞官事引義。尤不成體段。吏曹判書李重祜。爲先從重推考。與參判一體牌招。開政牌去來申飭。
정조 0년 · 목
以沈履之爲大司憲。尹在醇李枰爲掌令。尹得孚爲正言。李獻慶爲副校理。沈有鎭趙尙鎭爲修撰。蔡濟恭爲判義禁。李聖模爲三陟府使。李秉模爲吏曹正郞。金斗恒爲原州判官。
정조 0년 · 강
命壽進龍洞宮宮任等。嚴加盤問。李弼薫取服。
정조 0년 · 목
因刑曹壽進宮龍洞宮宮任等査啓。敎以。原公事粧撰除之良。宮監下送。稅外加捧。不爲遲晚。亦不明白納招。幺麼宮任。傳敎嚴問之下。如是瞞告乎。更爲嚴問得情。若不直招。加刑取服之意。添問目嚴加盤問。又因李弼薫考律嚴處啓本。敎以。不問則已。旣問之後。幺麼衙客。若知嚴畏紀綱之心。則如是漫漶納供乎。渠旣以相議發賣。慫慂幻弄納供。其所用奸犯手等事。與官長符同。則宜無不知之理。更爲嚴問取服。
정조 0년 · 강
命時囚鄭彥衡嚴問取招。
정조 0년 · 목
義禁府啓言。時囚罪人永興前府使鄭彥衡。捧還時換色出秩事。請刑推得情。敎以。或泛稱遲晚。或漫漶納招。俱極無狀。更爲嚴問取招。
정조 0년 · 강
遣承旨。詣 宗廟景慕宮奉審摘奸。
정조 0년 · 강
以趙尙鎭爲副應敎。前望也。
정조 0년 · 목
敎曰。館錄有命。除拜已久。尙不出肅。分義道理。俱極寒心。副提學吳載純。從重推考。與新除東壁。幷卽牌招。今日會圈事。分付。又敎曰。若此不已。館錄將無可爲之日乎。無端違牌。此何分義。副提學吳載純從重推考。卽爲牌招。又敎曰。副提學之事。極爲寒心矣。旣無情勢。又無搛 端。而一違再違。以違爲事。其所處義。無乃郞當乎。若以取舍人物之地。不卽膺命。則此副學設令許遞。他副學孰能冒當乎。不但事欠誠實。不擇燥濕之意。果安在哉。副提學吳載純。爲先從重推考。更卽牌招。申飭會圈。
정조 0년 · 강
分揀副提學吳載純禁推。
정조 0년 · 목
敎曰。俄者飭敎。旣非强之以難强之義。復此違牌。有何所執。其所處義。可謂卽當之中又郞當。況一日三牌。有傷體例。行副提學吳載純爲先遞差。下義禁府推考。○敎曰。俄者處分。不過一時飭勵。前副提學吳載純禁推則分揀。復授前任。卽爲牌招會圈。又敎曰。分義不當若是。副提學吳載純。從重推考。更爲牌招。
정조 0년 · 강
大司憲沈履之上疏辭職。仍請金載順竄配。賜批。
정조 0년 · 목
疏略曰。臣之自劃於臺地。積有年所。今夏特授諫長。時則國賊未討。大論方張。副急一出。雖不可已。仍喪所守。彈冠於臺閣之列。則豈忍爲是哉。伏乞亟許鐫削。目下事有不容泯默者。卽前大司憲金載順之疏也。噫嘻。亂逆何代無之。而豈有若獜謙恒簡之窮天極地陰慘妖慝者哉。今金載順之疏。泛論戚里之禍。全失輕重之序。意不別白。語涉漫漶。臣竊爲之駭痛也。前大司憲金載順。亟施竄配之典。斷不可已也。批以。金載順事。依施焉。卿其勿辭行公。
정조 0년 · 강
校理李秉模副校理李敬養。聯疏斥金載順。賜批。
정조 0년 · 목
疏略曰。日者金載順之疏。果何爲也。遣辭漫漶。指意閃忽。使見之者殆莫知凶逆之所以爲凶逆。噫嘻。痛矣。爲人而臣討亂賊。當如是否。雖幸堂箚痛陳。天鑑俯燭。而處分經宿不下。輿情倍覺抑菀。伏願亟降明旨。批以。金載順已處分矣。
정조 0년 · 강
遞副校理李敬養。修撰沈有鎭。
정조 0년 · 목
弘文館啓言。新錄事今方齊會。雖已備員。而副校理李敬養疏批未下。修撰沈有鎭陳疏留院。有違館規。不得擧行。何以爲之。敎以。幷許遞。卽爲擧行。
정조 0년 · 강
召見訓鍊大將張志恒于尊賢閣。
정조 0년 · 목
敎曰。近聞多竊發之患。且於夜巡有下問事。捕將張志恒入侍。志恒進前。予曰。竊發之患。比比有之云。何無譏捕之事乎。志恒曰。近日連發捕校。各別譏察。而姑無現捉者矣。
정조 0년 · 강
以沈履之爲禮曹參判。
정조 0년 · 목
敎曰。禮曹方有看檢事。大司憲沈履之。復授禮曹參判。
정조 0년 · 강
命李弼薫嚴刑考律。宮任等。査出勘律。
정조 0년 · 목
因刑曹李弼薫考律嚴處啓本。敎以。觀此所供。則其所納招。專事吞吐。用奸犯手等事。端緖旣露。不必於兩錢之間。更爲究覈。幷過齋後各別嚴刑。考律處斷。又因壽進宮龍洞宮宮任崔壽甲崔得默等。査出勘律啓本。敎以。僞稱宮差。科外濫徵。固是法外。而此則自有當律。從當勘處。而某邑之加捧。某土之加稅。必非此宮任所自獨爲。某宮任之用奸於某邑。某宮差之犯手於某土。更爲嚴問。區別取招後啓聞。此宮任旣非首任。又無擅恣之跡。當該宮任。亦爲査出勘律。
정조 0년 · 강
召見捕將張志恒。谷山府使吳載紹于尊賢閣。
정조 0년 · 목
敎曰。守令中如有上京人。幷入侍。○志恒進前。予曰。巡邏及譏捕等事。其已申飭乎。志恒曰。巡邏則更加嚴飭。而譏捕亦多發捕校。使之各別譏詗矣。吳載紹進前。予曰。谷山年事何如。載紹曰。年事未免凶歉。入於道內中尤甚。故明春勢將設賑矣。
정조 0년 · 강
召見上京守令等于尊賢閣。江陵府使金魯淳。密陽府使鄭存中。歙谷縣監朴仁榮。
정조 0년 · 목
予謂魯淳曰。關東年事何如。魯淳曰。嶺東則稍勝於嶺西矣。予曰。當設賑乎。對曰。然矣。予曰。無民瘼乎。魯淳曰。向有還穀代捧之令。故民蒙實惠。而別無弊瘼矣。謂存中曰。年事何如。存中曰。洛東近地。未免失稔矣。予曰。無邑弊與民瘼乎。對曰。別無大端弊瘼矣。謂仁榮曰。有弊瘼乎。仁榮曰。略有弊瘼。故論報營門。未及狀啓。而道臣已遞職矣。
정조 0년 · 강
命宮任崔壽甲等收贖放送。該邑吏與邸吏勘律。
정조 0년 · 목
因刑曹壽進宮龍洞宮宮任崔壽甲崔得默等。照律嚴處啓本。敎以。宮任等不無罪焉。而事係令前。且與無土出稅後加徵有異。則犯手前濫徵等事。非獨該宮然也。姑爲參酌照律。收贖放送。以徵日後。該邑吏與邸吏之所爲。首作者之慫慂。萬萬無據。宮任之如此。亦由於此輩之符同。令道臣各別勘律。邸吏自該曹參酌勘律。
정조 0년 · 강
命巨濟荐棘罪人養厚拿來。
정조 0년 · 목
敎曰。義理之不明。以其漏網之多也。揆以王章。太失於寬。巨濟府荐棘罪人養厚。依臺啓。發遣都事。卽爲拿來。
정조 0년 · 목
義禁府啓言。金載順竄配事。批下矣。南海縣竄配。請押送。允之。
정조 0년 · 강
執義金亮行上疏。乞遞本兼之職。賜批。
정조 0년 · 목
批以。今見爾章。可知舊病之尙未瘳。於企待之餘。悵觖何言。顧今民憂國計。茫無畔涯。而如爾讀書之士。尙無幡然之意。豈以予之誠意。有所未孚而然歟。自顧歉忸。俟病少間。幸卽登途。以副予側席慇懃之意。仍命遣史官傳諭。
정조 0년 · 강
命翰林被圈人在外者。催促上來。
정조 0년 · 목
敎曰。翰林召試。待被圈人中在外者來。當卽設行。自本館。更爲催促。過限不上來者。依例直捧禁推傳旨。
정조 0년 · 강
命巨濟府使尹衡烈拿問嚴繩。
정조 0년 · 목
敎曰。雖以養厚家文書觀之。朝紙之絡繹。書札之往來。若是頻繁。若是無難。以養厚之妖逆。敢生反案自明之計。荐棘何等嚴密之事。又況負犯何等凶惡。則身爲守土之臣。若有一分嚴畏國法之心。幺麼武弁。若是無忌憚。而不防守乎。亦焉敢曰在官不知乎。巨濟府吏尹衡烈。爲先拿問嚴繩。近來紀綱解弛。則不但此邑。他道之若此。可以推知。亦以此另加嚴飭各該邑。凡係獜厚簡恒等逆獄干連竄配之類。另加嚴察。俾無此等之弊。從當有廉察之道。亦以此不諭于全羅慶尙咸鏡等道監司。
정조 0년 · 강
命漂海人從自願治送。京譯下送問情。
정조 0년 · 목
全羅監司李普行。以漂海人問情事馳啓。敎以。日寒如此。京譯急爲下送。問情以聞。○敎曰。漂人。水陸間。從自願治送。襦衣等物。亦令備給事。分付該道。京譯官罔夜下送。不多日內。問情馳啓事。一體分付。
정조 0년 · 강
罷吏曹判書李重祜職。
정조 0년 · 목
敎曰。吏曹判書越俸一等。巨濟府使望。更擬以入。○敎曰。俄者巨濟府使望筒還下。下口傳下敎。予意豈在於不擇耶。設以不擇。有所處分。忽以兵使備擬。殊涉變常。巨濟府使更擬之望勿施。更爲擬人事。分付。○敎曰。予之前後諄諄面諭於吏判者。意謂嚴堤防。而務激揚矣。日前騎堂之擬。殆無激揚之意。大扺羸豕之漸。安知不在於薫蕕同器乎。伊時非不欲處分。而特以銓長任重。而大政隔月故也。俄見巨濟之望。又何其全不留意於激揚也。交通重囚。旣遞時任府使。則以文書現捉。汰去衛將於鞫獄方張之時者。遽以擬之。不少留難。實非所期於吏判者。當此不嚴堤防。不思激揚之日。不可無警勵之道。況司謁傳敎。雖不顯諭。而以予記念者。在今日銓地者。其豈不知。而忽以曾經兵使之人。擬之於元不相當之職。大欠商量。吏曹判書李重祜罷職。
정조 0년 · 강
以李章漢爲巨濟府使。口傳也。
정조 0년 · 목
敎曰。巨濟府使。卽令肅拜。仍爲下直事。分付。
정조 0년 · 강
大司諫金尙集上疏乞遞。賜例批。
정조 0년 · 강
司諫金履禧疏陳病狀乞遞。仍請朴宗岳竄逐。賜批。
정조 0년 · 목
疏略曰。臣旅次一疾。日就危篤。㱡㱡垂盡。不識回到。伏乞特命鐫削。俾便調息。臣於病昏之中。亦有所耿耿憂懼者。不幸凶逆積年熏染之餘。人心陷溺。金載順輩。亦敢潛售暗逞於大明之下。至若朴宗岳之左右翺翔於獜謙兩賊之間。往來親密於養泰群妖之中。同朝共憤。而迄無屛黜之論。臣嘗慨然矣。亟施竄逐之典。俾聳瞻聆之地。批以。朴宗岳事。更當下敎矣。爾其勿辭。調理察職。
정조 0년 · 강
掌令李枰上疏。請金載順鞫問。賜批。
정조 0년 · 목
疏略曰。從古亂逆。何代無之。而未有若獜謙恒簡雲淵等諸逆者也。噫。彼金載順。抑何心腸。只以戚里貪饕榮祿等語。泛稱說去。此而若不嚴防。則其日後無窮之慮。容有極哉。臣謂金載順陰護情節。設鞫嚴問。斷不可已也。批以。疏陳可尙。金載順只施竄配。意亦有在焉。爾其勿辭察職。
정조 0년 · 강
獻納金東淵上疏。請泰淵等拿鞫。賜批。
정조 0년 · 목
疏略曰。彼金載順者。抑獨何心。漫漶義理。自不覺眞贓之呈露於一疏。人心之陷溺。國是之眩亂。一何至此。何幸聖慮深遠。命拿養厚。第與養厚連一腸肚。作爲獜謙恒簡之羽翼者。泰淵是也。乃者請拿之啓。獨允於養厚。而尙靳於泰淵。臣誠訝惑。繼以憂憤。臣謂荐棘罪人尹泰淵。拿鞫得情。斷不可已也。至如翼龍陰慘叵測之情節。決不可一日容貸於覆戴之間。亦願亟從鞫問之請。以重獄體。以遏亂源。前參議洪檍。締結群凶。十手難掩。頃年灣府之得除。亦出謙賊之酬功。而勅需銀貨。運餉穀物。恣意翻弄。盡歸虛簿。如此貪濫不法之人。爲先施以竄配之典。可也。批以。泰淵姑不拿鞫。豈無意也。河翼龍事。亦有所商量者矣。洪檍事。未知其人之果何如。而灣府事。其令該府行査焉。爾其勿辭察職。
정조 0년 · 강
御興政堂。行晝講。知事黃景源。特進官李徽之。承旨李普溫。玉堂李在學李獻慶。假注書李兢淵。
정조 0년 · 강
掌令尹在醇疏討金載順。仍請纂輯開局。賜批。
정조 0년 · 목
疏略曰。迺者聖心舊勵。宸綸誕宣。十行求助。字字懇惻。聖主有來諫之德。而臣下有不言之罪。若其求言。而言不進。惟在殿下反求焉。反求之道無他。不過曰一心做去。以實德行實政而已。噫。亂臣賊子。何代無之。而如獜謙恒簡等諸賊。藪窟猶未盡破。至於今番金載順之疏而極矣。外若攻斥戚里。內實營護凶賊。遣辭漫漶。則意閃忽。若此不已。國是終無以大定。人心將至於陷溺。思之及此。寧不凛然。前都憲之只請竄配。失之太寬。仍念纂輯之命。稽延至此。使莫重義理之書。至今不成。臣謂不多日內。開局纂修。使一部謹嚴之書。毋至延拖。批以。莫知爾爲何狀。今見所陳。良可尙也。上款所勉。當體念矣。金載順已處分。何必拿鞫。纂輯設廳。爾言是矣。養厚處分後。當卽擧行。爾其勿辭察職。
정조 0년 · 강
副校理李獻慶上疏陳勉。賜批。
정조 0년 · 목
疏略曰。金載順之疏出。而隄防之不嚴極矣。凶賊之窩窟旣深。人心之陷溺已久。今日面陽背陰之徒。安知止於載順一人哉。此等時象。決非臣子恬嬉暇豫之時。而亦豈非殿下舊發行討。使斯世一大徵創之機乎。朱子詩曰。忽然半夜一聲雷。萬戶千門次第開。此言至日之雷。能闢群陰之閉塞也。又聽雷詩曰。我願君王法天造。早施雄斷答群心。此言乾斷之廓。願如轟燁之舊迅也。殿下誠能履陽復之會。法雷行之象。廓揮乾斷。則嚮日一聲雷。安知非警發我大振作之志耶。天人之間。雖曰遼遠。精神相感。聲氣相通。雷電之告警。實非偶然。似若會時而發。故臣敢以此言之。批以。其所陳勉。可謂實際語。當體念之矣。
정조 0년 · 강
命兼司僕將柳孝源改差。
정조 0년 · 목
兵曹啓言。兼司僕將柳孝源兼帶內乘。勢難兩處供職。呈狀乞遞。所帶兼司僕將。請今姑改差。允之。敎以。向於本曹佐郞沈念祖改差草記未下批之前。監軍望單任自拔之。故旣有飭敎。則今日禁軍番將望單。以兼司僕一番將。書以未差於草記入啓之前。又從以未差代代將書入。豈知草記批答之允不允。而有此不察之事乎。
정조 0년 · 강
以李徽之爲吏曹判書。
정조 0년 · 목
敎曰。吏曹判書前望單子入之。
정조 0년 · 강
配李弼薫于海南縣。
정조 0년 · 목
刑曹啓言。罪人李弼薫嚴刑一次後。杖一百流三千里。定配於海南縣。而旣施一次之刑。今姑嚴囚。過十日後。決杖押送。
정조 0년 · 강
命漂海人鐵碇許給。
정조 0년 · 목
備局啓言。卽見全羅右水使閔惠洙狀啓則以爲。漂海人從水路願歸者。有鐵錨備給之請。而我國匠手。莫知製樣。無以打造。年前漂船棄置鐵碇三坐。方在本營。以此一坐許給事。請令廟堂稟處矣。以本營所在鐵碇。依所請許給。其他船中什物。亦令依其願造給之意。請分付。允之。敎以。卽速分付。俾勿遲滯。
정조 0년 · 목
請診也。○存謙曰。令醫官入診。似好矣。予曰。置之。存謙曰。臣仰瞻天顏。則玉色頗豐潤。下情不勝欣幸矣。予曰。近日則飮食比前稍勝矣。命善曰。此是永眞丹效矣。
정조 0년 · 목
敎曰。以特進官之不備。其將停講乎。無故人中。卽爲申飭。使之入來後詣閤。連爲催促。○晝 茶禮今方親奠。而晝講時刻已迫。特進官無入來之人。今日晝講停。
정조 0년 · 강
承旨蔡弘履上疏乞郡。批下該曹稟處。
정조 0년 · 강
吏曹判書李徽之上疏。自引乞遞。賜批。
정조 0년 · 목
疏略曰。臣於今夏濫叨是職。黽勉一謝。瘡疣百出。孼旣自作。人言可怕。追念往事。毛骨俱悚。倘使臣初不出脚於睢盱之場。則人之爲言。豈至於此極耶。爲臣之計。莫若自劃於銓地。百爾思量。實無趨承之路。伏乞亟許遞改。批以向者事。卿豈有他。只是一時忽遽之致。今何過引至此。復授于卿。意亦有在焉。卿其勿辭。卽爲開政。
정조 0년 · 강
以金鍾秀爲工曹參判。中批也。
정조 0년 · 목
敎曰。呈辭參判許遞。左副承旨金鍾秀。況屈幾年。何靳一資。工曹參判除授。牌招察任。
정조 0년 · 강
有政。吏曹參判權噵進。
정조 0년 · 목
以李在協爲大司憲。鄭宇淳爲校理。閔養燮爲副校理。李儒慶朴在源爲修撰。鄭昌聖爲戶曹參判。趙宗喆爲宜寧縣監。尹東暹爲刑曹判書。
정조 0년 · 강
命咸鏡江原道新舊還停退。考例草記。
정조 0년 · 목
敎曰。咸鏡江原道年事。未免告歉。其所接濟之方。固當靡所不用其極。兩道尤甚邑。當年條新舊還。合有停退之道。而似有差早之慮。令備局明日考例草記。
정조 0년 · 강
命當該驛譯官刊汰。該堂問啓。
정조 0년 · 목
敎曰。設置象譯。乃所以通不通之言語也。以今番全羅水營事言之。名以譯官。不解漢語。以致書問之擧。況許多漂泊彼國之人。水陸路間回程之問情。亦以譯舌之未瑩。尙今稽滯。貽笑外國。莫此爲甚。然則設置譯院。將焉用哉。當該譯官。令本院刊汰。當初差送。大是不職。當該堂上。自政院。査出問啓。
정조 0년 · 강
命司諫疏中朴宗岳事依施。守禦使朴宗德改差。
정조 0년 · 목
敎曰。昨因臺臣之批。以更待下敎爲答者。特以含垢之意。更欲思之故也。大扺朴宗岳事。予嘗飫聞而熟知。此而含垢。則眞所謂認賊爲子。近日隄防之潰裂無餘。職由於予意之過於鎭安也。略治凶黨。曾未數月。或圖鳴冤而翻案之謀。嘗試之計。視辛壬何其大速也。年來或有戊申干連逆豎之弱子孱孫。擊鼓擊錚。則小大驚駭。危謀駭機。若將迫在朝夕者然。而危逼儲宮之凶逆。果有間隔乎。否則今日朝廷。何故馴致至此乎。此予所以始覺前日之失在太寬也。不可以小事而忽之。司諫金履禧疏中朴宗岳事依施。今下傳敎。豈爲一宗岳。而費此許多辭敎乎。蓋是憂慮於國勢朝象而然也。又敎曰。戎垣重任。豈可人人所可濫竽。況今國勢。將任之擇。尤豈泛泛銓注激揚之比。當初落點。以前望望之。雖出於不得已之意。其後吏兵判之疏忽。安知不效顰於予乎。守禦使朴宗德改差。又敎曰。守禦使則姑勿出代。摠戎使徐命善兼察事。牌招聽傳敎。
정조 0년 · 강
以洪國榮爲守禦使。備薦也。
정조 0년 · 목
敎曰。此時將兵之任。不宜暫曠。守禦使望。卽爲擬入。正三品中加望事。分付備局。
정조 0년 · 목
敎曰。玉堂多窠。政官牌招開政。逐日開講之時。經幄之任。不可不擇。各別擇擬。待下批。幷卽牌招察任。○敎曰。正三品守禦使。以都承旨兼帶。則例有自備局草記陞資。何必草記。今日政。加資下批事。分付銓曹。
정조 0년 · 강
命守禦使洪國榮重推。更卽牌招。
정조 0년 · 목
敎曰。一違猶不敢。則況再牌乎。分義道理。俱涉未安。守禦使洪國榮。從重推考。更爲牌招。又敎曰。觀今國勢。在古亦有此等時否。戚里卽所謂王室之藩屛。而今也反是爲國家之寇賊。則已無藩屛之可言。而又從以亘古所無之凶逆輩。出於戚聯王室之人。言念國勢。非不孤危。而又有大於此者。凶徒逆黨。屢倍於辛壬。則顧今寡躬之孤危。視 先朝初服。尤何如哉。逆豎雖曰鋤治。黨與非肘腋之親。則巨室大族也。根盤蒂固。猝難變化。駭機危謀。猶未消釋。至于今日。鳴冤反案之爻象。而其所憂危。非特羸豕之漸也。予每欲於知申。進秩而委之將任者。久矣。而尙今遲延者。卽以體諒知申之誠也。夏秋以來。文字之役。將任之望。備堂之奏。 山陵之行。 追崇之時。 上諡之日。以至 慈候直宿之勞。可以資而不資者。凡爲七次矣。固知違於格例。近於私意。而誠以知申肝膈之懇。不欲强迫也。近始思之。體諒小事也。當今國勢。以心腹委寄之臣。不畀之以衛護之任。則何以鎭危疑。而捍王室也。今日加望。卽予思之又思者也。雖以知申言之。若知予意。則分義道理。決不敢以新擢難進。而不念國家之安危。其所違牌。實非所知於知申。前此屢次曲諒。反屬閑漫。守禦使洪國榮。更卽牌招。傳授密符。又敎曰。此何分義。此何道理。況以直宿之副提調。夜漏已深。又此違牌。至於四牌。其在事體。焉敢若此。知申若思體國之義。尤焉敢違牌。守禦使洪國榮。從重推考。更爲牌招。夜又深矣。牌去來。自政院。另加申飭。
정조 0년 · 강
兵曹判書洪樂性上疏自引。賜批。
정조 0년 · 목
疏略曰。日前摠管之出望也。忙急所致。只憑官案。循例擬入矣。及伏見吏曹判書李重祜處分傳敎。臣之昏謬疏率。不能致力於隄防激揚之罪。尤無所逃。伏乞亟削臣職。批以。不但與實職有異。勿論吏兵判。亦不但銓官之過。於銓官何在。卿其勿辭行公。○敎曰。兵判批下。殿座在明。兵判。待開門。牌招察任。
정조 0년 · 강
工曹參判金鍾秀。疏辭新授爵秩。賜批。
정조 0년 · 목
批以。特擢亞卿。意實不淺。予亦知中批之難愼。而苟叶 物情。與銓注何間。卿其勿辭察任。
정조 0년 · 강
御興政堂。行晝講。召見詣臺臺臣。知事黃景源。特進官權噵。承旨徐有防。玉堂李在學李獻慶。假注書李兢淵。安川君烓。副護軍徐有和。掌令李枰。獻納金東淵。
정조 0년 · 강
飭憲府勒推之習。
정조 0년 · 목
掌令李枰啓言。憲府旣掌風憲。亦有出禁之條。而所謂先生分付者。一經憲府官員。則輒曰先生分付。所捉犯禁人禁吏。或杖笞威喝。或勒推納贖。禁令之不行。未嘗不由於此。此後則請另加申飭。批以。此後稱以先生。不有法禁。復循前習。法府之臣。另加惕念。隨現論罪。
정조 0년 · 목
校理李在學啓言。特進官權噵屢度催促。謂有實病。終不入來。及有政牌。則承命而入。初旣難强於講筵。則後何遽赴於政席乎。權噵從重推考。宜矣。從之。
정조 0년 · 강
命六鎭差需穀釐正。大臣稟處。
정조 0년 · 목
校理李在學啓言。臣於年前。以評事往來北道。略知其弊矣。守宰全用武弁。惟作履歷。不能愼擇。故民多受害。文武間差。自有定式。臣意則必以有聲望者。間差爲宜。六鎭差需穀之年年取耗者。視本數不啻爲屢倍。無所關緊。而徒貽大弊。不可不一番釐正。量宜折取。或移劃於國用。或添補於賑資。似好。請令道臣評事。往復廟堂。以爲狀聞處之。似好。故敢達矣。敎以。自備局卽爲分付道臣與評事及御史。消詳後狀聞。亦令明日大臣入侍時稟處。文臣守令差出事。大政不遠。申飭銓曹。可也。
정조 0년 · 강
有政。吏曹判書李徽之進。
정조 0년 · 목
敎曰。就理騎堂改差與摠管未差之代。今日政差出。○以李秉模爲校理。李敬養爲副校理。沈有鎭爲修撰。李在簡爲兵曹參判。蔡濟恭爲知經筵。
정조 0년 · 강
以金鍾秀爲承旨。
정조 0년 · 목
敎曰。承旨前望單子入之。
정조 0년 · 강
命咸鏡江原兩道新還停捧。大臣稟處。
정조 0년 · 목
備邊司啓言。咸鏡江原兩道尤甚邑當年條新舊還停退事。有令備局草記之命矣。兩道穡事。最爲告歉。故諸道舊還分排時定奪。筵中初不擧論。今無停退之可言。至於新還。因兩道道臣分等狀請。以相當穀分三等。已許代捧。而特軫蔀屋催科之苦。兩道尤甚邑。未及納之新還。雖下停捧之特旨。若其可捧者捧。可停者停。道臣守令。必當區別奉行。惟在處分。敎以。明日大臣入侍時稟處。
정조 0년 · 강
命訓鍊正擇差。
정조 0년 · 목
因兵曹改差草記。允之。敎以。亞將閫帥之乏人。專由於訓鍊正之通雜糅之致。今番爲官擇人事。分付。
정조 0년 · 목
具衰服。自齋室詣 孝明殿。就版位行禮如儀訖。乘輿還內。
정조 0년 · 강
召見兵曹判書洪樂性于尊賢閣。
정조 0년 · 목
予曰。明日動駕。有何稟定乎。樂性曰。城外動駕。則禁御兩營例爲留陣。而把守入直外。餘軍不多。何以爲之乎。予曰。留陣置之。可也。
정조 0년 · 강
命都監郞廳問啓。咨文紙進排官汰去。
정조 0년 · 목
敎曰。勅使例贈之物。果不入給乎。如已入給。則何無都監草記及部將傳語。勅使別求請之物。亦果不索乎。如又徵索。則又何無草記與傳語。以此等事觀之。今番則勅使無失措。而都監反多失措。事極疏忽。自政院招致都監郞廳問啓。又敎曰。表咨文紙。紙品不均。況與方物紙地之許多。大有異焉。則飭敎之下。何不改色進排乎。當該進排官汰去。
정조 0년 · 강
迎接都監以副勅求請入給啓。
정조 0년 · 목
本都監啓言。副勅例贈別贈外。好油扇一百柄。好煙竹一百箇。好筆四百枝。好墨一千二百丁。鏡光紙一百張。倭菱花四百張。竹淸紙二百張。倭金紙五十張。五色扇子紙四百張。壯紙五十張。咨文紙九十張。苔紙三十張。海蔘二十斤。白紬二疋。淸心元二千丸。又爲求請。故幷依所請入給。而其中筆四百枝內。一百五十枝先受。二百五十枝。謂以品劣不受。故今方別造。倭菱花四百張內。一百張先爲入給。三百張以其所求之不同。今方求得。苔紙三十張。淸心元二千丸。亦爲造備入給計料。又啓言。副勅求請中。未給好筆二百五十枝。倭菱花三百張。苔紙三十張。淸心元二千丸畢給。又啓言。上勅作七言律詩一首。使之刻揭於明雪樓云。故依其言刻揭。而詩本謄書以入。
정조 0년 · 강
命挾侍中官禁推。
정조 0년 · 목
敎曰。趁不待令中官爲先從重推考。不爲挾侍中官。一幷禁推。又敎曰。郊外擧動。信箭雖有前例。今番則除之。前排以四雙待令。
정조 0년 · 강
御崇政殿。行常參。
정조 0년 · 목
敎曰。旣以批下。予已開釋。則殿座之時。不可無本兵之長。兵曹判書洪樂性。從重推考。更卽牌招。○具布裹翼善冠白布袍。乘輿出興泰門。詣 孝明殿展拜。仍詣崇政殿陞座。左議政金尙喆曰。今日常參。卽嗣服後初也。悲喜交集。不勝下情矣。予曰。廟謨爲之。
정조 0년 · 강
差下備堂洪國榮金鍾秀。
정조 0년 · 목
左議政金尙喆啓言。都承旨洪國榮。今旣陞資。備局堂上差下。仍察有司之任。行左承旨金鍾秀。備局堂上請差下。從之。○敎曰。違牌過矣。分義不當如此。行左承旨金鍾秀從重推考。更卽牌招。
정조 0년 · 강
遞刑曹判書尹東暹。
정조 0년 · 목
左議政金尙喆啓言。再明啓覆前政府詳覆。例當先爲擧行。而刑曹判書尹東暹。實恙不輕。決難行公云。請今姑許遞。從之。
정조 0년 · 강
許施江界蔘價木。以純錢劃送之請。
정조 0년 · 목
左議政金尙喆啓言。此平安監司徐命膺江界蔘弊狀啓也。蔘價木四十八同。以純錢有劃送之請。左江民。錢果勝於木。則何足靳難。請許施。從之。又啓言。蔘價之請以貿蔘價爲定云者。巨屨小屨之不同價。物之情也。蔘有優劣。價隨以不齊。猝難硬定。請下詢諸臣處之。敎曰。其各奏之。禮曹判書蔡濟恭啓言。蔘價有難硬定。臣已有所陳白。今無別般可達之事矣。工曹判書徐命善啓言。該府所請。儘亦有意。而物價之不可硬定云者。果如大臣所奏矣。尙喆又啓言。此則姑置之。似好矣。從之。
정조 0년 · 강
命忠淸水虞候李邦祚請賞。依例回啓。
정조 0년 · 목
左議政金尙喆啓言。此忠淸監司徐有隣狀啓也。本道水虞候李邦祚軍器別備。戰船修補事。遣褊 裨摘奸。不可謂精實無欠。前水使金獜瑞矇未照察之罪。虞候李邦祚混稱修擧之狀。令廟堂稟處爲請矣。畢竟執頉。雖云不多。當初請賞。未免不審。論賞之狀勿施。水使亦不可無罪矣。敎以。執頉不甚大段。以狀啓觀之。可知其修補。論罪一款安徐。令該曹。依例回啓。可也。
정조 0년 · 강
罷承旨李普溫職。
정조 0년 · 목
敎曰。常參朝會也。筵體何等嚴重。而旣與奏事之大臣重宰有異。則承宣各其該房進伏而已。雖由於不識筵體。不可無飭。同副承旨李普溫罷職。
정조 0년 · 강
命咸鏡江原兩道新還停捧。觀勢處分。
정조 0년 · 목
左議政金尙喆啓言。昨以咸鏡江原兩道新還停捧事。有稟處之命矣。恤民之聖念。孰不欽仰。停糴之日限。似或差早。姑俟來月。觀勢處分。似得宜矣。從之。
정조 0년 · 강
命北關差需穀區處。待狀聞稟處。
정조 0년 · 목
左議政金尙喆啓言。因校理李在學所啓。北關差需穀區處事。有稟處之命矣。道臣與評事御史消詳狀聞之意。旣有下敎。待其狀聞來到。請稟處。從之。
정조 0년 · 강
命江界蔘價。以關西小米剩價添給。
정조 0년 · 목
禮曹判書蔡濟恭啓言。朝家之添給江界蔘價。實爲莫大之惠。而當以關西小米分數磨鍊。則朝家定式小米一石之價。限以三兩而。關西若値歉歲。則或有翔至五六兩之時。臣意則惟此蔘價米一項。朝家。則雖或每石三兩區劃。而道臣與本倅。則勿拘此限。必從巿直出賣。每石加得之數。雖至屢千兩。一一添給於蔘戶。則其所爲惠。不止爲減給若干蔘斤矣。必使道臣。每年以剩價幾兩。添給蔘戶形止。牒報于備局。然後可免有名無實之歸矣。請下詢處之。予詢大臣。左議政金尙喆曰。重臣所奏。誠有意見。以此分付道臣好矣。從之。
정조 0년 · 강
命稱以宮屬虐民者。譏捕鋤治。
정조 0년 · 목
禮曹判書蔡濟恭啓言。聞今番各宮革罷之後。遊食無賴輩。稱以宮屬。虐民肥己。作黨橫行於畿邑。結縛村氓。白晝作賊。抱川邑。亦有一二人現捉囚禁者云。此非細憂。故敢達矣。予詢大臣。左議政金尙喆曰。楊州例兼討捕使。分付道臣。使之譏捕鋤治。似得宜矣。從之。
정조 0년 · 강
命靖嬪房屯稅有無土。明覈狀聞。
정조 0년 · 목
左議政金尙喆啓言。水原地有靖嬪房田畓。而內司則論報備局以爲。有土宮屯。民人則來訴備局。謂之無土免稅。以無土而托以有土。則宮差之罪也。以有土而稱以無土。則民訴之誣也。分付道臣。使之明覈狀聞後。請稟處。從之。
정조 0년 · 강
命導掌宮差之橫斂加徵。論報嚴繩。
정조 0년 · 목
禮曹判書蔡濟恭啓言。各宮與各司之或稱導掌。或稱宮差者。無土則旣無憑藉作拏之道。故乃於有土處。敢售其無厭之慾。欲以無土所失之利。見償於有土橫斂之所。各邑民人之騷擾驚歎。在在皆然。分付各道道臣。如有加徵之處。則或囚禁或論報。以爲嚴繩。請出擧條。更爲嚴飭。敎以。所奏甚是。以此嚴飭諸道。可也。
정조 0년 · 강
命常參時侍衛。依例爲之。
정조 0년 · 목
兵曹判書洪樂性啓言。在前資政殿宣政殿常參時。侍衛軍兵有定數。而今番則行於崇政殿。便同闕內動駕。故侍衛及禁軍。全數磨鍊矣。此後則依此擧行乎。敎以。依例爲之。
정조 0년 · 강
掌令李枰尹在醇。獻納金東淵陳啓。請閔百奮島配。金悌行遠竄。李澤遂等屛裔。賜批。
정조 0년 · 목
陳啓以爲閔百奮以逆簡之舅。賊恒之叔。且獜養兩賊切姻死友。如鬼如蜮。出沒陰秘。請絕島定配。又啓以爲。高靈縣定配罪人金悌行。不可只施本律。亟加遠竄之典。竝批以。依啓。又啓曰。前承旨李澤遂。前校理李會遂。以獜賊之甥。又與纘海爲妹壻之間也。若置而不論。方來之憂。有不可言。請竝施屛裔之典。批以。姑先削黜。可也。
정조 0년 · 강
掌令尹在醇陳啓。請賑政申飭。賜批。
정조 0년 · 목
陳啓以爲。今年北道告歉。民生可哀。以賑濟一事。大貽聖上之憂慮。天下之至難者賑政也。國家之所重者。民命也。更加申飭於方伯及監賑御史。是臣區區之望也。批以。所奏是矣。自備局。以此申飭道臣及御史。可也。
정조 0년 · 강
掌令尹在醇陳啓。請務行實政。賜批。
정조 0년 · 목
陳啓以爲。臣以常參事。請陳所懷焉。如使常參之朝儀。止於文具。則雖一日十行。恐無益於民國之政矣。伏望亟去文具。務行實政。以爲飭勵群工之本焉。批以。罕命常參者。蓋由於備邊司出。而六曹不能爲六曹之職。則次對爲重。而常參爲輕故也。至於務實二字之啓。極爲切當。當體念矣。
정조 0년 · 강
玉堂聯啓。請擇守令。賜批。校理李在學。副校理李獻慶李敬養。修撰沈有鎭。
정조 0년 · 목
聯啓以爲。今日急務。在於保民。而保民之道。在於擇守令。古之薦法。其意甚重。近來則便成文具。此亦不能擇人之一端也。此後如有守令之貪婪不法者。當該薦主。依法典論罪。俾有實效。似好矣。批以。所奏是矣。以此申飭銓曹。可也。
정조 0년 · 강
罷江陵府使金魯淳職。
정조 0년 · 목
魯淳累朔曠官。臺諫啓請罷職也。
정조 0년 · 강
命禁軍都試以祿試射爲之。
정조 0년 · 목
敎曰。冬節已深。今年則禁軍都試。依近例以祿試射爲之。待明春。以都試設行。
정조 0년 · 강
改差昌城府使權䎐。
정조 0년 · 목
䎐以前任樂安郡守。解由未出。吏曹啓請改差也。
정조 0년 · 강
以李敬懋爲禁軍別將。口傳也。
정조 0년 · 강
有政。吏曹判書李徽之。兵曹判書洪樂性進。
정조 0년 · 목
以具善復爲刑曹判書。吳載純爲工曹參判。柳鎭豊爲河東府使。柳義養爲江陵府使。許★(氵+近)爲昌城府使。徐命敏爲瑞興府使。李憲儒爲載寧郡守。吳載純李鎭翼爲副摠管。李邦一爲京畿水使。
정조 0년 · 강
以洪元燮爲載寧郡守。口傳也。
정조 0년 · 목
敎曰。載寧郡守望。以有陞敍人。更擬以入。
정조 0년 · 강
命李鎭衡等敍用。
정조 0년 · 목
敎曰。頃者歲抄。旣示靳點之意。而其中李鎭衡纂輯之役。不可不參。況於此等之時。又不可不尋。給牒處役。不可異同。且與上試及主文有間。其餘試官及鄭光漢洪梓金夏材兪恒柱。一竝給牒敍用。
정조 0년 · 강
正言韓浚[後:I-PERSON]翼上疏陳勉。賜批。
정조 0년 · 목
疏略曰。討逆一事。當以正名爲本。而殿下特爲 慈宮地。欲全某凶之生。此實天理人情之不得不然者。但沮戲代理。非獜謙輩所獨辦。則某凶之爲巨魁。不問可知。而殿下終不正名聲罪。此豈恭承 宗廟之意。而且殿下竄金龜柱也。以私憾討逆爲其罪。此亦臣所未曉者。凡有亂賊。有私憾者。不得以討之。則自此以往。非世所共知公正君子。則不復可以討賊矣。鄭履煥鯁直之性。敢言不諱。雖其所言未必盡合義理之當然。而殿下旣容而恕之。且致之宰列矣。今乃追提已事。黜之斥之。何其前後擧措。若是其顚倒耶。履煥與龜柱相親。特以義理同。而氣味近耳。以爲爲其私人。則決是情外之目。其祖故相臣澈。與靑陽君沈義謙。同攻元衡。又其祖故相臣澔。與故相臣鎭遠。同攻五兇。而澈與義謙。澔與鎭遠。俱是莫逆之交。則澈可謂義謙之私人。澔可謂鎭遠之私人。而殿下於祖孫之間。一取而一捨。何也。殿下聰明有餘。而典學失方。其於大學格致之工。夫有實得。故凡所作爲。多任私智。而不循天則。此可以備一時之變。而不可爲久遠之術。今乃機事已過。而機心尙存。恐非隨時變革之義也。誠者。聖人之本。而物之終始。故人主所以建四方之極。爲萬化之源者。全在於是。殿下臨御以來。御下則用顚倒之智。制事則行權宜之術。前後有異。表裏不同。與聖門誠正之學相反。營建之役。雖所不已。或有不急之務。而必爲竝擧。代穀之請。本出益下之意。則元非可罪之事。而乃至遞罷。此臣所以眷眷不已者。獨在於殿下心術之微。而不暇及乎他事也。批以。今爾此疏。可謂臨御後初聞讜言。以其及於心術之微也。良足嘉歎。金龜柱之如靑陽文忠。鄭履煥之追文淸文敬。予未知其信否。爾言無或過中乎。以代穀之請。遞罷道臣。果如爾言。外面似涉顚倒。而處分豈但已哉。本道人士之。只以此事知之。亦不是異事也。其餘諸般陳勉。莫非予對症之劑。急先之務。當體念矣。爾其勿辭。從速上來察職。
정조 0년 · 강
召見輪對官于尊賢閣。
정조 0년 · 목
予詢職姓名及職掌訖。予謂校書校理李彥五曰。芸館書籍多散帙。何故也。彥五曰。年久之故。自多散失矣。予曰。繼自今着意修正。可也。不然則難免罪責矣。
정조 0년 · 강
遞大司憲李在協。大司諫金尙集。
정조 0년 · 목
敎曰。明當啓覆。而兩司長官。不可不備。在外大司憲李在協。大司諫金尙集竝許遞。政官牌招開政。
정조 0년 · 목
以尹得養爲大司憲。金普淳爲大司諫。李景祜爲判尹。
정조 0년 · 강
配閔百奮于珍島郡。金悌行于興陽縣。
정조 0년 · 목
義禁府啓言。閔百奮前任安東時。還穀反作吏逋掩置罪。方在時囚。又因臺啓。絕島定配事。啓下矣。罪人閔百奮珍島郡絕島定配。請押送。又啓言。金悌行因臺啓。遠竄事。啓下矣。高靈縣徒配罪人金悌行。興陽縣遠竄。請押送。竝允之。
정조 0년 · 강
命時囚鄭彥衡嚴問更招。李敬倫待年限放送。具敍五照律。
정조 0년 · 목
義禁府啓言。永興前府使鄭彥衡。請嚴問更招。允之。又啓言。罪人放秩李敬倫仍秩韓翼謩。依啓聞施行。他餘罪人。令各該衙門。請稟處。允之。敎以。渠以不法守令。罪止徒年。雖由一等之功減。未經一年。乍配旋放。殆無義意。李敬倫待年限放送。他道放未放啓本中。以不法守令徒年者。竝依此回啓。又因龜城前府使具敍五照律啓目。敎以。當初道伯之狀啓。判堂之回啓。俱不分明。而旣已更査。依此覆啓照律。
정조 0년 · 강
召見大臣以下于興政堂。左議政金尙喆。右議政鄭存謙。禮曹判書蔡濟恭。判尹李景祜。右參贊黃景源。吏曹判書李敬之。戶曹參判鄭昌聖。刑曹判書具善復。安春君烿。工曹判書徐命善。兵曹判書洪樂性。知敦寧金孝大。刑曹參判鄭一祥。承旨洪國榮金鍾秀蔡弘履鄭民始徐有防李鎭衡。刑曹參議李世奭。掌令李枰尹在醇。獻納金東淵。校理李秉模。修撰沈有鎭。
정조 0년 · 목
予曰。罪人文案。諸承旨以次讀奏。有防讀奏京囚殺獄罪人李長煥文案。予曰。僉議何如。尙喆曰。行凶情節。昭然無疑。用法之外。無他可達矣。存謙曰。臣於待罪秋曹時。已知其獄情之無疑。用法與否。更無可論矣。國榮進讀成川殺獄罪人元明三文案。予曰。不無可疑之端。叔侄之互相推諉。日子之前後差誤。殊可怪也。僉意何如。尙喆曰。彩大之自謂首犯。不過漫漶獄情之計。而行凶情節。明白無疑。用法之外。無他可達矣。存謙曰。無辜之人。公然殺之。償命之典。更無可疑矣。國榮曰。渠之叔侄。互相推諉 者。果不無疑訝之端矣。予曰。然矣。鍾秀進讀北靑殺獄罪人李贊長文案。予曰。刺傷處何其多也。善復曰。無數亂刺。至於四十餘處矣。予曰。極爲凶慘矣。尙喆曰。自有殺獄以來。似未有如此凶慘者也。弘履進讀鏡城兵符燒火罪人金克燁文案。有防曰。臣於北關之行。聞其傳說。則罪人與彩鳳同處獄中。生子生女。一道民人。莫不痛惋云矣。予曰。僉意何如。尙喆曰。罪人之尙今生存。實甚憤惋。用法宜矣。存謙曰。僉使已伏法。而此則以啓覆之故。尙今生存。已極可痛。用法與否。更無可論矣。善復曰。文案昭然。情節痛惡。用法宜矣。民始進讀寧邊殺獄罪人僧矜五文案。予曰。矜五年少而有力乎。濟恭曰。力能伸鐵鉤索云矣。予曰。僉意何如。尙喆曰。行凶情節凶惡。用法之外。更無可達矣。存謙曰。殺獄中。尤極凶慘。用法無容更議矣。予命書判付。竝敎以。更待三覆處分。
정조 0년 · 강
禮曹參判沈履之上疏。自引乞遞。賜批。
정조 0년 · 목
疏略曰。臣於疇昔之夜。忽承憲長之除。伊時金載順處分。經宿不下。不勝其憂憤。呼燭治疏。趁曉投匭。而倉卒之頃。不覺草率。臣方追思自訟。今憲臣之疏。辭嚴義正。斥臣以失之太寬。則溺職之罪。有不敢逃。何可以已遷其職。而晏然冒應於新除乎。伏乞削臣所帶之任。治臣不職之罪。批以。卿勿過辭行公。
정조 0년 · 강
推吏曹參議兪彥鎬。
정조 0년 · 목
促敎。不爲上來也。
정조 0년 · 강
召見禮曹參判沈履之。監印官柳義養。喬桐水使李邦一于尊賢閣。
정조 0년 · 목
予謂邦一曰。今當數遞之餘。必多貽弊之端。下去後。克殫 修擧之政。無負面諭之意。履之義養進前。予詢 宮園儀凡例。履之曰。畢印後。册子當盛樻以入乎。予曰。裹以內外袱。盛於龍亭以入。可也。義養曰。歷代記年錄。今已正書。何以爲之乎。予曰。入送于政院宜矣。○敎曰。再明日啓覆。相値次對。明日來會事。分付。
정조 0년 · 목
敎曰。日寒若此。禁府時囚中。已照律者。定配所草記放送。未照律者。只是一人云。待明朝開坐。亦爲照律。待判下。卽爲草記決放。刑曹時囚中。重囚勿論。輕囚一竝放送。其中可以査覈者。日暖間姑爲保放事。分付禁府刑曹。
정조 0년 · 강
命時囚洪仁默照律安徐。鄭彥衡照律。
정조 0년 · 목
義禁府以前定平府使洪仁默發緘取招啓。敎以。以他道言之。同推官之故。據實懸頉。本道亦推官之故。以罪人之病懸錄乎。果爾則可謂謬例。非今番推官創爲之事。照律安徐。此後自巡營申飭各邑。據實狀啓事。分付本道道臣。他道或有此弊。則亦爲自本道釐心。又啓言。永興前府使鄭彥衡。請照律。允之。
정조 0년 · 목
敎曰。寒節滯囚可悶。故已爲下敎。尙今不下云。秋曹罪人已決者。卽爲放送。掩置當該中官推考。
정조 0년 · 강
配曺允邦于光陽縣。李弘遠于長城府。
정조 0년 · 목
刑曹啓言。宮任崔壽甲等。依判下。收贖放送。邸吏曺允邦李弘遠。各決杖一百。曺允邦光陽縣。李弘遠長城府。幷徒三年定配押送。該色吏首作者等。照律勘處後啓聞事。發關該道道臣。
정조 0년 · 강
御興政堂行晝講。仍行次對。同知事沈履之。特進官李在簡。承旨李鎭衡。玉堂李敬養朴天衡。假注書李兢淵西春君燁。武臣李顯宅。
정조 0년 · 강
命東北飢民願歸之類。給糧還送。
정조 0년 · 목
左議政金尙喆啓言。聞東北飢民。多有流入京中者云。分付京兆。令各部一一訪問。留接者外。如有願歸本土之類。則自該廳。給糧還送。而申飭該邑。使之各別撫恤。若其不願歸者。亦令該廳另加接濟。請俾免凍餓。從之。
정조 0년 · 강
命加平抱川被災民。加意顧恤。
정조 0년 · 목
左議政金尙喆啓言。今年畿農。雖曰免歉。其中加平抱川等山面。被災最酷。民不奠居。至或有竊發之患云。申飭道臣。使之加意顧恤。如有可以往復廟堂者。則從便擧行之意。請分付。從之。
정조 0년 · 강
遞同經筵徐浩修。
정조 0년 · 목
浩修奉命出疆。大臣啓請。許遞也。
정조 0년 · 강
命禁御上番軍。兼充他役嚴飭。
정조 0년 · 목
御營大將具善復啓言。御營上番軍之不得充定他役。事目嚴明。近來外邑。兼充他役。間有來訴者。鄕居軍兵。煙戶雜役除役。自是流來之規。而外邑鄕色輩。間多橫侵云。請出擧措條嚴飭。從之。○禁衛大將李漢膺啓言。禁衛上番軍。亦有此弊。請申飭。敎以。一體申飭。可也。
정조 0년 · 강
命八道放未放。待啓本盡到後。稟處。
정조 0년 · 목
刑曹判書具善復啓言。八道放未放中。或有同罪而放仍不均者。何以爲之乎。敎以。欲諭而未果。待啓本盡到後。稟處。
정조 0년 · 강
掌令尹在醇陳啓。請韓浚[後:I-PERSON]翼拿鞫。賜批。
정조 0년 · 목
陳啓以爲。今此韓浚[後:I-PERSON]翼。敢售嘗試之意。稱以時政。顯帶譏訕。至若機事已過。機心尙存一句語。遣辭至凶。聽政實出 先王之聖意。諸凶自干惡逆之嚴誅。則爲臣子者。孰敢以機之一字。萌於心發諸口。而乃敢以機事機心等語。肆然書之於章奏之間。此與賊輅之機關二字。可謂一串貫來。請韓浚[後:I-PERSON]翼拿鞫嚴問。批以。所啓可謂得體。而初不罪韓浚[後:I-PERSON]翼者。以其言及袞闕而然也。大抵以予九月辭敎爲不可信。則雖爾等。卽停龜柱之啓。可也。苟以君父之言爲可信。則當合啓方張之時。隱然有局勝之意者。果非臣分之所當然。而從古親黨私人。以其良心陷溺。不知義理之當否者。亦何限也。何必過責於彼臺臣耶。機字云云。見之不覺驚心。而機字亦有許多般。若商輅不道之言。則雖卽日正法。可也。又若以機事之人。必有機心等語。則亦可謂詬天罵日。而聞彼臺臣。曾所謂湖中士類中一人云。想必多讀書矣。無或以濂溪先生所謂幾善惡之幾字。通用於機而言之者耶。然文字抉摘。殊非淸朝之美事。所請不允。
정조 0년 · 강
正言尹得乎陳疏乞遞。賜批。
정조 0년 · 목
疏略曰。嗚呼。當此之時。上而補闕拾遺。下而激濁揚淸。其責專在於臺閣。宜擢戇直之士。使盡其職。如臣懦劣。豈有一分堪承之望乎。況今病情。萬無時日起動之勢。伏乞亟遞臣職。批以。所陳當留意。爾其勿辭察職。
정조 0년 · 강
獻納金東淵疏請韓浚[後:I-PERSON]翼嚴加處分。賜批。
정조 0년 · 목
疏略曰。日昨憲臣以韓浚[後:I-PERSON]翼右袒龜柱之罪。啓請島配。此實一國之公議。而殿下以其語及袞闕。不賜允從。憲臣所啓之外。朝廷之上無一人請討。臣實慨惋。伏願殿下。更入其疏。細究旨意。嚴加處分焉。批以。所陳已留意。爾其勿辭察職。
정조 0년 · 강
以李秉鼎爲大司成。前望也。
정조 0년 · 목
敎曰。都承旨牌招。持此題馳詣泮宮。收券以來。又敎曰。頒柑時。如有欔取亂雜之弊。儒生停擧。如不檢飭。大司成亦難免其責。以此預令入庭儒生知悉。○以擬宋趙抃謝。諭以匹馬入蜀。琴鶴自隨。爲治簡易。亦稱是乎。遂拜參知政事。爲表題。
정조 0년 · 강
行科次于尊賢閣。
정조 0년 · 목
敎曰。居首進士鄭啓淳。直赴殿試。之次生員趙光集。直赴會試。進士姜儐給二分。
정조 0년 · 강
召見京畿監司趙時俊。漢城判尹李景祜于尊賢閣。
정조 0년 · 목
時俊進前。予曰。加平抱川兩邑將設賑云。年事果何如耶。時俊曰。大體則不至慘歉。而加平三面。抱川五面。最被八月雹災。未免慘凶。予曰。來頭賑政。何以爲之乎。時俊曰。將與大臣相議爲之。而尤甚面還上及身布。限折半停捧。則爲惠大矣。景祜進前。予曰。俄聞大臣所奏。東北飢民之流入京中者多云。卿亦聞之否。景祜曰。俄已甘結五部。使之搜訪。而以臣所聞。流民之入京者。似不多矣。
정조 0년 · 강
命加平抱川尤甚面還上身布。限折半停捧。
정조 0년 · 목
敎曰。旣問道臣。目下接濟之道。莫急於蠲恤之政。加平抱川尤甚面還上身布。限折半。特爲停捧。加平舊還。聞甚零星。亦爲停捧。軍保米事。明日大臣入侍稟處。
정조 0년 · 강
命濟州中山馬。每式年封進。
정조 0년 · 목
敎曰。濟州中山馬封進。雄馬數少。亦爲民弊云。明年勿爲封進。依舊例。每式年封進事。分付。
정조 0년 · 강
配具敍五于洪州牧。李養遂于藍浦縣。崔宗大于禮山縣。
정조 0년 · 목
義禁府啓言。時囚具敍五杖一百收贖。徒三年。定配於洪州牧。請押送。又啓言。李養遂五年禁錮。徒二年。定配於藍浦縣。崔宗大五年禁錮。徒二年。定配於禮山縣。請押送。竝允之。
정조 0년 · 강
勘放時囚鄭彥衡。
정조 0년 · 목
義禁府啓言。時囚罪人永興前府使鄭彥衡。照律杖一百流三千里定配。請押送。敎以。功減一等。
정조 0년 · 강
命東北兩道還上停捧。大臣稟處。
정조 0년 · 목
敎曰。朝聞大臣所奏。東北流民。或有上京者云。安知非不堪於催科而然耶。兩道尤甚邑。及之次邑尤甚面還上停捧。明日大臣入侍稟處。
정조 0년 · 강
召見大臣以下于興政堂。左議政金尙喆。右議政鄭存謙。兼禮曹判書蔡濟恭。行判尹李景祜。右參贊黃景源。吏曹判書李徽之。戶曹參判鄭昌聖。兼刑曹判書具善復。安春君烿。行工曹判書徐命善。行兵曹判書洪樂性。同知沈墢。刑曹參判鄭一祥。同敦寧李瀁。咸春君李昌運。承旨洪國榮金鍾秀蔡弘履鄭民始徐有防李鎭衡。刑曹參議李世奭。掌令李枰。正言尹得孚。校理李秉模。副修撰朴天行。
정조 0년 · 목
予曰。承旨讀奏文案。有防讀京囚李長煥推案。予曰。僉意何如。尙喆曰。殺人者死。三尺至嚴。用法之外。無他可達矣。予命書判付曰。依律。鍾秀進讀北靑殺獄罪人李贊長推案。予曰。僉意何如。尙喆曰。此則情節痛惡。比他尤甚。依律之外。更無所達矣。存謙曰。罪惡無容更議。法外有何可達乎。予命書判付曰。依律。弘履進讀鏡城兵符燒火罪人全[金:I-PERSON]克燁推案。予曰。僉意何如。尙喆曰。渠以燒火兵符自服。而失兵符之僉使。亦已伏法。則用法之外。更無可達矣。予曰。旣有稱冤之端。則何可徑先用法乎。命善曰。然則更爲行査。好矣。予命書判付曰。更待來年啓覆。民始讀寧邊殺獄罪人僧矜五文案。尙喆曰。此罪人萬萬凶慘。用法宜矣。予命依律。鎭衡讀成川罪人元明三推案。予曰。此獄予則以爲不無疑端矣。綿袴一節。旣有異同。日子懸錄者。亦有差錯。其可不審愼而處之乎。仍命書判付曰。更待來年啓覆。
정조 0년 · 강
召見南兵使安宗奎于尊賢閣。
정조 0년 · 목
辭陛也。○予曰。南兵營卽關防重地。而數遞之餘。爲弊不些。故擇差以送。克殫鎭撫之政。無負面諭之意。宗奎曰。臣才識不逮。實無堪承之望。而第當殫竭心力。以爲圖報之計矣。
정조 0년 · 강
配鄭彥衡于高靈縣。
정조 0년 · 목
義禁府啓言。鄭彥衡杖一百收贖。流三千里。功減一等。高靈縣徒三年定配。請押送。敎以。勿限年定配。
정조 0년 · 강
命倭學黃瑥重勘。
정조 0년 · 목
敎曰。倭學黃瑥事。非特今番。問情亦歇後。今番事極爲駭然。令攸司。從重勘處。
정조 0년 · 강
命尤甚邑當年還停捧。
정조 0년 · 목
敎曰。旣問大臣。咸鏡江原道尤甚邑及之次邑尤甚面當年還上。特爲停捧事。分付。
정조 0년 · 목
國榮曰。陳賀表式。今始出來。而賀表則前此謝恩使已持去。以此意。當回咨於禮部。而事甚急迫。下詢大臣處之。似好矣。予曰。咨文有下問事。左右相待明朝入侍。
정조 0년 · 강
命冬至使行姑勿渡江。
정조 0년 · 목
敎曰。冬至使行。姑勿渡江。待廟堂指揮事。令備局。撥馬分付。
정조 0년 · 강
命接慰官及差備譯官。卽速差出。
정조 0년 · 목
備邊司啓言。卽見東萊府使柳戇狀啓。則陳賀差倭乘船先文。今已出來云。依前例。京接慰官及差備譯官預爲差出事。請令廟堂。稟旨分付矣。接慰官及差備譯官。令該曹該院。卽速差出。待差倭出來。卽爲下送事。請分付。允之。
정조 0년 · 강
行藥院入診于尊賢閣。召見左右相。副提調洪國榮。左議政金尙喆。右議政鄭存謙。
정조 0년 · 목
請診也。○國榮曰。咳嗽何如。而寢睡亦何如。予曰。咳嗽則少無所減矣。寢睡則煩熱。不得善寢矣。醫官康命徽診候訖。奏曰。左右三部大體頗高。而左三部則稍大矣。以此觀之。外氣頗盛矣。予曰。夜或寒戰。寒盡則熱作。何也。醫官吳道炯曰。痰候凝滯。故寒熱交作矣。予曰。當服何劑。道炯曰。蔘蘇飮。當爲進御矣。尙喆等進前。予曰。表式咨文事。何以爲之乎。尙喆曰。更爲咨文於禮部。似好矣。予曰。以此擧行。可也。
정조 0년 · 강
掌令李枰上疏。請發捕都事洪啓學拿鞫。賜批。
정조 0년 · 목
疏略曰。鞫獄事體。至重且嚴。發捕都事洪啓學。本以洪啓禧之弟子。且與養賊。情同兄弟。義結死友。及夫奉命發捕之時。往于謫所。長痛一訣之說。有口皆傳。且期限已踰多日。尙無聲息。放恣無嚴。莫此爲甚。洪啓學爲先削去仕版。拿鞫嚴問。更令王府。發遣他都事。就捕罪人。及時拿來。批以。所陳依施。
정조 0년 · 강
承旨金鍾秀疏辭新差籌司之任。賜批。
정조 0년 · 목
批以。籌司之任。予意有在。卿其勿辭行公。
정조 0년 · 강
命養厚及洪啓學。一體罔夜拿來。
정조 0년 · 목
敎曰。以禁府都事狀啓觀之。可知臺疏之非風聞。養厚拿來。都事洪啓學。發遣都事。亦爲拿來。一體罔夜拿來事。分付。
정조 0년 · 목
敎曰。守令多窠。政官牌招開政。又敎曰。密陽府使。今日政差出。又敎曰。沃川郡守。今日政差出。○以李漢膺爲同義禁。李世澤爲左尹。李在簡爲同春秋。鄭存中爲忠州牧使。洪啓瑞爲杆城郡守。李亨默爲定平府使。尹光裕爲密陽府使。李憲儒爲沃川郡守。
정조 0년 · 목
請診也。○醫官慶絢等診候訖。奏曰。左右三部大體少勝。而尙有微數矣。予曰。今日則痛勢。比昨似加矣。道炯曰。蘇橘茶及木麥茶。連爲進御。宜矣。
정조 0년 · 강
命長興庫提調朴明源改差。
정조 0년 · 목
敎曰。連値殿座。進排衙門。不可無提調。出疆長興庫提調朴明源改差。口傳擬入。
정조 0년 · 강
遞觀象監提調洪國榮。
정조 0년 · 목
敎曰。方帶劇務。今聞本監只有提調一員。擧行掣肘云。都承旨觀象監提調之任許遞。
정조 0년 · 강
禁推吏曹假郞廳金應獜。
정조 0년 · 목
因御覽官案不察。有是命。
정조 0년 · 강
召見兵曹正郞李頤祥于尊賢閣。
정조 0년 · 목
敎曰。大小奉使。輒以馬劣不得傳通命令。論以紀綱。不但萬萬寒心。究厥其咎。職由於位畓之不實。驛卒之凋殘。又況馬政。關係尤何等重大乎。昨冬聽政時。先以此事。發端於本曹堂郞入對時。至于今秋。始命特敎査實。而該郞還朝之後。未聞有一弊一瘼之蘇革者。近日該曹事之種種玩愒。一何至此。兵曹一軍色郞廳。其令入侍。○頤祥入侍進前。予曰。位田摘奸後。堂上宜卽稟達。而終無皁白。何也。頤祥曰。兵曹所掌驛畓。不過六百結。而辛未改量案。去今不遠。故別無奸僞之端。而第或有驛卒輩私相賣買之弊。故擇定所任。使之檢飭。又或有士夫家墳墓近地植木處。故亦令斫去矣。予曰。末端事。何如。頤祥曰。此則燕喜延禧宮所在位畓。而厚謙托以義烈宮植木。以廉價貿取。故臣於摘奸後稟目。而前判書已還退矣。予曰。驛位田。雖宮家。豈敢私買。旣作厚謙之物。則逆家物。亦焉敢任自還退乎。許題堂上之誰某。還退委折之如何。詳問於該吏以奏。可也。頤祥承命出。回奏曰。乙未六月。判書金鍾正始許題放賣。而具善復爲兵判時。又許還退矣。予敎曰。兵曹事。俱可謂無前。從當處分。至於時判書之回題郞官也。末端事曰。以其已釐正。今無可論者。外面驟看似然。而今聞郎廳所奏。前判書雖以手題。本文書。尙今不給云。則未可謂已釐正。然則與初料有異。以此自政院問啓。
정조 0년 · 강
命吏曹判書李徽之重推。李光益還囚。以草供啓問聞。
정조 0년 · 목
敎曰。每當親鞫時。都事作爲厭避之科。多不擇人。而至於今日。欲用蔭都事。特命擇擬。則觀此相換之望。銓曹事。此何道理。許多蔭官。可以相換者。只有活人一別提乎。吏曹判書李徽之。爲先從重推考。又敎曰。李光益不可不問。卽爲還囚。以草供啓聞事。分付。
정조 0년 · 강
命統制使趙★(山+完)嚴囚南間。
정조 0년 · 목
敎曰。身爲統制使。此等擧措。至登罪囚之供。已極亘測。況賊相以渠爲統制使後乎。不可不一問之。故雖令拿囚。與干連獄事有異。具枷杻嚴囚南間。而蒙頭則勿爲之事。分付。
정조 0년 · 강
分揀吏曹假郎廳金應獜。
정조 0년 · 목
因禁推傳旨。有是命。
정조 0년 · 강
以金謹行爲仁川府使。口傳也。
정조 0년 · 강
湖西儒生金履恭等一百七十二人上疏。請魯城闕里廟宣額。賜批。